Efter 44 år i Samsøgade i Aarhus lukker værtshuset Troubadouren.

Annonce

Endnu et af byens legendariske værtshuse har snart tappet den sidste fadøl.

Troubadouren i Samsøgade lukker efter 44 år. Det skriver Aarhus Update.

Ejeren, Susanne Brændstrup Andersen, bedre kendt som Sus, har rundet 66 år og vil til at tilbringe mere tid sammen med børn og børnebørn.

Sus har haft Troubadouren i 17 år, og det er et værtshus af den gamle kaliber med eget darthold, klub og årlige fester, der lukker søndag 27. marts.

Værtshuset skal i løbet af foråret laves om til lejligheder.

Troubadouren har været populær blandt studerende med sin beliggenhed tæt på universitetet og de mere SU-venlige priser.